《送马静山寄林晓山兄弟》
宋代·林千之

古井谁复汲，古调谁复裁。玄鹤引清吭，万壑松风哀。

彼美三株引，沆瀣𣂏琼台。吾宗大小山，正尔期不来。

袖有明月珠，远遗马子才。江空山亦深，乃肯穿苍苔。

妙悟玄中玄，使我心悠哉。有墙肩曹刘，无苑延邹枚。

采薇雾失道，钓鳌风折桅。朔风无重裘，地炉拥寒灰。

两穷相值遇，一笑聊参陪。白日苦无光，暖律何当回。

持此将安归，令人心胆摧。吾闻三神山，缥缈连蓬莱。

沧海正清浮，神仙亦崔嵬。归欤三隽朋，下界空飞埃。

作者简介：宋平阳人，字能一。博洽好古，为江万里诸人所知。累官知信州。元初居乡里，以翰墨自娱。有《云根痴奄集》。